তথ্য-উপাত্ত ও খরবের জন্য এক সময় গণমাধ্যমের উপর ছিল মানুষ নির্ভরশীল। এরশাদ বিরোধী আন্দোলনের সময় দেখা গেছে দেশের মানুষ ঘটনার প্রকৃত তথ্য জানতে সন্ধ্যার বিবিসি’র খবর শোনার জন্য উন্মুখ হয়ে থাকতো। ২০ বছর আগেও দেখা গেছে দেশের মানুষ একমাত্র টেরিস্ট্রোরিয়াল চ্যানেল একুশে টিভির সচিত্র খবরের জন্য মুখিয়ে থাকতো। ১৫ বছরে দেশে টিভি মিডিয়ার বিপ্লব ঘটেছে। কোথাও কিছু ঘটলেই ৪০ থেকে ৫০টি টিভি ক্যামেরা হাজির। অথচ এখন টিভির খবর দেখার প্রতি দর্শকদের আগ্রহ তেমন দেখা যায় না। এক সময় টিভির টকশো শোনার জন্য দর্শকরা মুখিয়ে থাকতেন; রাত জাগতো। এখন সেই টকশো’র প্রতিও দর্শকদের আগ্রহ কম। কারণ কী? কারণ হলো জনগণ যা জানতে চায় তা জানাতে মিডিয়াগুলোর ব্যর্থতা। গত বছর গাইবান্ধায় সাঁওতালদের বাড়িঘর পুড়িয়ে দেয়ার লোমহর্ষক ঘটনা ঘটে। দেশের মিডিয়াগুলো সে খবর প্রচারও করে। কিন্তু দুই সাপ্তাহ পর কাতার থেকে প্রচারিত আল জাজিরা টিভিতে গাইবান্ধায় সাঁওতালদের বাড়িঘর জ্বালিয়ে দেয়ার সচিত্র খবর প্রচারের পর দেশের পাঠক-দর্শক প্রকৃত চিত্র জানতে পারে। এতেই বোঝা যায় দেশের টিভিগুলো খবরের গভীরতার দৌঁড়!